THAI ขยายเวลาเว้นค่าธรรมเนียมเปลี่ยนเที่ยวบิน หลัง “โควิด-19” ระบาดต่อเนื่อง
THAI ขยายเวลาเว้นค่าธรรมเนียมเปลี่ยนเที่ยวบิน หลัง "โควิด-19" ระบาดต่อเนื่อง
4 มี.ค. 2563

นายนนท์ กลินทะ ผู้อำนวยการใหญ่ฝ่ายขาย บริษัท การบินไทย จำกัด (มหาชน) หรือ THAI เปิดเผยว่า เนื่องด้วยสถานการณ์ของไวรัสโควิด 19 (COVID-19) ยังคงแพร่ระบาดอย่างต่อเนื่องและขยายเป็นวงกว้างไปในหลายประเทศ ล่าสุดกระทรวงสาธารณสุขได้ออกประกาศให้โรคติดเชื้อไวรัสโควิด 19 เป็นโรคติดต่ออันตรายตามพระราชบัญญัติโรคติดต่อ พ.ศ.2558 มีผลบังคับใช้วันที่ 1 มีนาคม 2563 เป็นต้นไป และแนะนำให้ประชาชนหลีกเลี่ยงการเดินทางไปยังพื้นที่เสี่ยงนั้น
ทั้งนี้ บริษัทฯคำนึงถึงผลกระทบที่ผู้โดยสารได้รับและเข้าใจในสถานการณ์ความไม่สะดวกในการเดินทางของผู้โดยสาร จึงอำนวยความสะดวกแก่ผู้โดยสารที่ถือบัตรโดยสารการบินไทย ในเส้นทางไปยังญี่ปุ่น เกาหลี ไต้หวัน สิงคโปร์ จีน ฮ่องกง อิตาลี และเพิ่มเติมอีก 2 ประเทศ คือ เวียดนาม และมาเลเซียโดยขยายเวลายกเว้นค่าธรรมเนียมสำหรับการเปลี่ยนแปลงบัตรโดยสาร และ/หรือ เปลี่ยนเส้นทางบิน ดังนี้
1. เส้นทางบินจากกรุงเทพฯ สู่ญี่ปุ่น เกาหลี ไต้หวัน สิงคโปร์ เวียดนาม และมาเลเซีย
– บัตรโดยสารการบินไทยที่เดินทางด้วยเที่ยวบินของการบินไทย และเที่ยวบินร่วมของไทยสมายล์ ในเส้นทาง ไป-กลับ จากกรุงเทพฯ สู่โตเกียว (นาริตะ/ฮาเนดะ) โอซากา ฟุกุโอกะ นาโกยา ซัปโปโร เซนได โซล ปูซาน ไทเป เกาสง สิงคโปร์ ฮานอย โฮจิมินห์ กัวลาลัมเปอร์ และปีนัง ที่ออกบัตรโดยสารก่อน และ/หรือ วันที่ 18 กุมภาพันธ์ 2563 และมีการเดินทางระหว่างวันที่ 18 กุมภาพันธ์ – 30 เมษายน 2563
2. เส้นทางบินจากกรุงเทพฯ สู่จีน และฮ่องกง
– บัตรโดยสารการบินไทยที่เดินทางด้วยเที่ยวบินของการบินไทย ในเส้นทาง ไป-กลับ จากกรุงเทพฯ สู่ปักกิ่ง เซี่ยงไฮ้ กวางโจว เซี่ยเหมิน คุนหมิง เฉิงตู และเส้นทาง ไป-กลับ ด้วยเที่ยวบินร่วมของไทยสมายล์ จากกรุงเทพฯ สู่ฉงชิ่ง ฉางซา และเจิ้งโจว รวมทั้งเที่ยวบินรหัสร่วมของสายการบินเซินเจิ้น แอร์ไลน์ เส้นทาง กรุงเทพฯ-เซินเจิ้น และภูเก็ต-เซินเจิ้น และเที่ยวบินของการบินไทย และเที่ยวบินร่วมของไทยสมายล์ ในเส้นทาง ไป-กลับ กรุงเทพฯ-ฮ่องกง หรือภูเก็ต-ฮ่องกง ที่ออกบัตรโดยสาร ก่อนวันที่ 28 มกราคม 2563 และมีการเดินทางระหว่างวันที่ 24 มกราคม – 30 เมษายน 2563
3. เส้นทางบินจากกรุงเทพฯ สู่อิตาลี
– บัตรโดยสารการบินไทยที่เดินทางด้วยเที่ยวบินของการบินไทย ในเส้นทาง ไป-กลับ กรุงเทพฯ-โรม และ กรุงเทพฯ-มิลาน ที่ออกบัตรโดยสาร ก่อน และ/หรือ วันที่ 25 กุมภาพันธ์ 2563 และมีการเดินทางระหว่างวันที่ 25 กุมภาพันธ์ – 30 เมษายน 2563